b'\n_START_ARTICLE_\nJonatan (s\xc3\xb8nn av Saul)\n_START_PARAGRAPH_\nJonatan (hebraisk: \xd7\x99\xd6\xb0\xd7\x94\xd7\x95\xd6\xb9\xd7\xa0\xd6\xb8\xd7\xaa\xd6\xb8\xd7\x9f \xe2\x80\x93 Y\xc4\x95h\xc3\xb4n\xc4\x81\xe1\xb9\xaf\xc4\x81n eller \xd7\x99\xd7\x95\xd6\xb9\xd7\xa0\xd6\xb8\xd7\xaa\xd6\xb8\xd7\x9f \xe2\x80\x93 Y\xc3\xb4n\xc4\x81\xe1\xb9\xaf\xc4\x81n) er en heroisk figur i F\xc3\xb8rste Samuelsbok i den hebraiske Bibelen (Det gamle testamentet). Han var s\xc3\xb8nn av kong Saul og en n\xc3\xa6r venn av Sauls fremste utfordrer, David av Israel. Vennskapet mellom Jonatan og David er et av de mest kjente bibelske forholdene, og tolkningene av dette vennskapet har dualistiske ytterpunkter._NEWLINE_Jonatan opptrer f\xc3\xb8rste gangen i den bibelske fortellingen som seierherre av Geba, en filistisk festning (F\xc3\xb8rste Samuelsbok 13), mens han i det p\xc3\xa5f\xc3\xb8lgende kapittelet gj\xc3\xb8r et ensomt angrep mot en annen filistisk festning og demonstrerte s\xc3\xa5ledes \xc2\xabdjervhet og tapperhet som kriger\xc2\xbb. Imidlertid ble han forbannet da han spiste honning uten \xc3\xa5 vite at hans far hadde sagt: \xc2\xabForbannet v\xc3\xa6re den som tar til seg mat f\xc3\xb8r det er blitt kveld og jeg har f\xc3\xa5tt hevn over mine fiender.\xc2\xbb Saul ville f\xc3\xa5 sin s\xc3\xb8nn drept for \xc3\xa5 ha brutt hans ordre, men ble forhindret da folkene hans protesterte._NEWLINE_Fortellingen om David og Jonatan er introdusert i kapittel 18 hvor det er sagt at \xc2\xabDa Jonatan hadde h\xc3\xb8rt samtalen mellom David og Saul, kjente han seg straks knyttet til David, og han fikk ham s\xc3\xa5 kj\xc3\xa6r som sitt eget liv.\xc2\xbb P\xc3\xa5 samme tid lar Saul David bli gift med sin datter Mikal, og s\xc3\xb8ster av Jonatan. Ogs\xc3\xa5 Mikal holder David kj\xc3\xa6r, men bibelteksten forteller ingenting om hva David f\xc3\xb8ler. \xc2\xabJonatan sluttet en pakt med David, fordi han hadde f\xc3\xa5tt ham s\xc3\xa5 kj\xc3\xa6r som sitt eget liv. Han tok av seg kappen han hadde p\xc3\xa5, og gav den til David, og likedan krigskl\xc3\xa6rne, sverdet, buen og beltet.\xc2\xbb Da Sauls misunnelse for David bryter ut i hat og fors\xc3\xb8ker \xc3\xa5 f\xc3\xa5 ham drept, kommer b\xc3\xa5de Mikal og Jonatan David til hjelp slik at han kan flykte. I kapittel 20 ber Jonatan sin venn David om \xc3\xa5 vise vennlighet overfor hans familie til tross for faren og hans fiendskap, noe som indikerer at Jonatan faktisk anerkjente David som den framtidige konge over Israel._NEWLINE_Saul mistenkte at Jonatan har inng\xc3\xa5tt en hemmelig avtale med David og skjeller ham ut: \xc2\xab\xc2\xabDu s\xc3\xb8nn av en d\xc3\xa5rlig og gjenstridig kvinne! Var det ikke det jeg visste at du har utvalgt deg denne Isai-s\xc3\xb8nnen til skam for deg selv og til skam for din mors nakenhet. [...]\xc2\xbb Mens dette er en forn\xc3\xa6rmelse som er rettet mot Jonatan, kan det leses som st\xc3\xb8tte for teorien om at Ahinoam, Sauls hustru, ogs\xc3\xa5 var gift med David, ettersom en kvinne med samme navn neves som Davids hustru i Bibelen. Bibelforskerne Jon Levenson og Baruch Halpern har foresl\xc3\xa5tt at den nevnte talem\xc3\xa5ten kan henvise til \xc2\xabDavids rov av Sauls hustru\xc2\xbb._NEWLINE_Etter at David har r\xc3\xb8mt inn i villmarken kjemper Jonatan ved sin fars side p\xc3\xa5 Gilboafjellet sammen med sine br\xc3\xb8dre, i henhold til F\xc3\xb8rste Samuelsbok 31. Her d\xc3\xb8r de alle tragisk i kamp med filisterne. Jonatan var far til Mefibosjet, en gutt som var lam i beina, og som David siden viste s\xc3\xa6rlig godhet for, som den eneste igjen etter Sauls \xc3\xa6tt._NEWLINE_Bibelforskeren T. H. Jones har bemerket at Jonatan var en \xc2\xablojalitetsmodell for sannhet og vennskap\xc2\xbb.'